CELEX: 32005D0752
Language: hu
Date: 2005-10-24 00:00:00
Title: 2005/752/EK: A Bizottság határozata (2005. október 24.) az elektronikus kereskedelemmel foglalkozó szakértői csoport létrehozásáról

26.10.2005   
            
            
               HU
            
            
               Az Európai Unió Hivatalos Lapja
            
            
               L 282/20
            
         
      A BIZOTTSÁG HATÁROZATA
   
   (2005. október 24.)
   az elektronikus kereskedelemmel foglalkozó szakértői csoport létrehozásáról
   (2005/752/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   mivel:
   
               (1)
            
            
               A belső piacon az információs társadalommal összefüggő szolgáltatások, különösen az elektronikus kereskedelem, egyes jogi vonatkozásairól szóló, 2000. június 8-i, 2000/31/EK európai parlamenti és tanácsi irányelv („elektronikus kereskedelemről szóló irányelv”) (1) keretében a tagállamokat felkérték, hogy a többi tagállammal való együttműködés fokozása érdekében jelöljenek ki egy vagy több nemzeti kapcsolattartót (az irányelv 19. cikkének (2) bekezdése).
            
         
               (2)
            
            
               Ezt követően, az elektronikus kereskedelemről szóló 2000/31/EK irányelv alkalmazásáról írott első jelentés (2003. november 21-i COM(2003) 702 végleges) 7. fejezete előirányozta, hogy a Bizottság ezután „az igazgatási együttműködés gyakorlati működésének, valamint a Bizottság és a tagállamok egymás közötti folyamatos információcseréjének biztosítására összpontosít”.
            
         
               (3)
            
            
               Célszerű továbbá lehetőséget adni a tagállamoknak arra, hogy megvitassák az elektronikus kereskedelemről szóló irányelv alkalmazásával kapcsolatos problémákat, valamint az elektronikus kereskedelem területén felmerülő kérdéseket. Fontos emellett a tagállamok és a Bizottság közötti együttműködés ösztönzése és elősegítése. A szakértői csoport hasznos fórumot teremt az irányelv gyakorlati végrehajtására és alkalmazására vonatkozó eszmecseréhez, beleértve a fogyasztói és szakmai szövetségek által kidolgozott magatartási kódexekkel, valamint a szabályozott szakmáknak az online reklámozással kapcsolatos magatartási kódexeivel; a nemzeti joggyakorlattal, különösen a felelősségre vonatkozó rendelkezésekkel; az irányelv 21. cikkében említett új fejleményekkel – mint például a hiperlinkek és a keresőeszközök szolgáltatóinak felelőssége, az értesítési-eltávolítási („notice and take down”) eljárások – kapcsolatos információk cseréjét; valamint az elektronikus kereskedelemről szóló irányelv alkalmazására vonatkozó későbbi értékelő jelentések lehetséges tartalmának megvitatását.
            
         
               (4)
            
            
               A fogyasztóvédelmi jogszabályok alkalmazásáért felelős nemzeti hatóságok közötti együttműködésről szóló, 2004. október 27-i 2006/2004/EK európai parlamenti és tanácsi rendelet (rendelet a fogyasztóvédelmi együttműködésről) (2) létrehozza a fogyasztók gazdasági érdekeinek védelméért felelős hatóságok hálózatát, részben harmonizálja azok vizsgálati és végrehajtási jogkörét, és biztosítja a kölcsönös jogsegély szabályozását. A 2000/31/EK irányelvnek a fogyasztók gazdasági érdekeit védő rendelkezései a rendelet alkalmazási körébe tartoznak. Helyénvaló, hogy a 2006/2004/EK rendelet végrehajtására létrehozott bizottság rendszeresen tájékoztassa az elektronikus kereskedelemmel foglalkozó szakértői csoportot azon tevékenységeiről, amelyek a csoport számára lényegesek lehetnek,
            
         A KÖVETKEZŐKÉPPEN HATÁROZOTT:
   1. cikk
   Létrejön egy elektronikus kereskedelemmel foglalkozó szakértői csoport (a továbbiakban: a „csoport”).
   2. cikk
   Feladat
   A Bizottság az elektronikus kereskedelemről szóló irányelvvel kapcsolatos bármilyen kérdésben konzultálhat a csoporttal. Ez többek között a következő területekre vonatkozik:
   
               —
            
            
               igazgatási együttműködés a 3. cikk (4)–(6) bekezdése szerinti eljárással összefüggésben, amely eljárás lehetővé teszi a tagállamok számára, hogy egy adott, az információs társadalommal összefüggő szolgáltatást kínáló szolgáltató szolgáltatásnyújtási szabadságát korlátozzák,
            
         
               —
            
            
               információk a kereskedelmi, szakmai és fogyasztói szövetségek vagy szervezetek által a Közösség szintjén kidolgozott magatartási kódexekkel kapcsolatban, amelyek célja, hogy hozzájáruljanak az irányelv 5–15. cikkének megfelelő végrehajtásához (az irányelv 16. cikke),
            
         
               —
            
            
               szabályozott szakmák online reklámozásra vonatkozó magatartási kódexei (az irányelv 8. cikke),
            
         
               —
            
            
               nemzeti joggyakorlat, különös tekintettel a felelősségre vonatkozó rendelkezésekre, beleértve a jogviták peren kívüli rendezése során hozott határozatokat (az irányelv 17. cikke és 19. cikkének 5. bekezdése),
            
         
               —
            
            
               olyan területek, amelyek jelenleg az irányelv felelősségre vonatkozó szakaszának alkalmazási körén kívül esnek, ám a 21. cikkben említésre kerülnek, mint például az „értesítési-eltávolítási” eljárások, hiperlinkek és keresőprogramok,
            
         
               —
            
            
               az elektronikus kereskedelemről szóló irányelv alkalmazásáról készülő értékelő jelentések tartalma (az irányelv 21. cikke).
            
         A csoport elnöke indítványozhatja, hogy a Bizottság bármilyen kapcsolódó kérdésben konzultációt folytasson a csoporttal.
   Azok az igazgatási együttműködéssel kapcsolatos ügyek, amelyek a 2000/31/EK irányelv fogyasztói érdekek védelméről szóló rendelkezései tekintetében a 2006/2004/EK rendelet alkalmazási körébe is tartoznak, a 2006/2004/EK rendelet végrehajtására létrehozott bizottság feladatai között is szerepelnek. Az utóbbi rendszeresen tájékoztatja a szakértői csoportot.
   3. cikk
   Összetétel – Kinevezés
   (1)   A csoport tagjai olyan nemzeti kapcsolattartók, akiket az elektronikus kereskedelemről szóló irányelv 19. cikkének (2) bekezdése alapján neveztek ki (tagállamonként egy tag), valamint a Bizottság képviselői.
   (2)   A csoport az Európai Közösség tagállamainak számával megegyező számú tagból, és a Bizottság képviselőiből tevődik össze.
   (3)   A tagok mindaddig hivatalban maradnak, amíg helyükre új tagot nem neveznek ki, illetve amíg megbízatási idejük tart.
   (4)   Azokat a tagokat, akik már nem képesek a csoport munkájában hatékonyan részt venni, akik lemondanak, vagy akik nem tartják tiszteletben a Szerződés 3. cikkének (1) bekezdésében vagy a 287. cikkében megfogalmazott feltételeket, egy másik tag helyettesítheti a megbízatásukból hátralevő időszakban.
   4. cikk
   Működés
   A csoport elnöke a Bizottság egyik képviselője.
   A csoport meghatározott kérdések tanulmányozására a Bizottsággal egyetértésben megbízás alapján munkacsoportokat hozhat létre. A munkacsoportok a megbízatásuk teljesítésével feloszlanak.
   A Bizottság meghatározott szaktudással rendelkező szakértőket vagy megfigyelőket kérhet fel, hogy vegyenek részt a csoport és/vagy a munkacsoportok munkájában.
   A csoport vagy az alcsoportok munkája során szerzett információk nem terjeszthetőek, amennyiben a Bizottság úgy véli, hogy azok bizalmasak.
   Az elektronikus kereskedelemmel foglalkozó szakértői csoport egy, a Bizottság által elfogadott modell alapján készült eljárási szabályzatot fogad el (a SEC(2005) 1004 III. melléklete).
   5. cikk
   Ülések
   A csoport és az alcsoportok rendszerint a Bizottság épületeiben üléseznek, a Bizottság által meghatározott formában és időrendnek megfelelően.
   A csoport titkárságát a Bizottság biztosítja. Az érdekelt bizottsági alkalmazottak jelen lehetnek a csoport és a munkacsoportok ülésein, és részt vehetnek a vitákban.
   A Bizottság közzétehet az interneten – a kérdéses dokumentum eredeti nyelvén – a csoporttal vagy annak munkacsoportjaival kapcsolatos bármely következtetést, összefoglalót, részkövetkeztetést vagy munkadokumentumot.
   6. cikk
   Az ülések költségei
   A csoport tevékenységeivel kapcsolatban felmerülő utazási és tartózkodási költséget a Bizottság a hatályos bizottsági rendelkezéseknek megfelelően téríti meg a tagoknak, megfigyelőknek és szakértőknek. A résztvevők feladatuk ellátásáért nem részesülnek díjazásban.
   7. cikk
   Hatálybalépés
   Ezt a határozatot az Európai Unió Hivatalos Lapjában való kihirdetésének napjától kell alkalmazni.
   
      Kelt Brüsszelben, 2005. október 24-én.
      
         
            a Bizottság részéről
         
         Charlie McCREEVY
         
         
            a Bizottság tagja
         
      
   
   
      (1)  HL L 178., 2000.7.17., 1. o.
   
      (2)  HL L 364., 2004.12.9., 1. o.